Forsætisráðherra Póllands sakar Evrópusambandið um kúgunartilburði í deilu um hvort pólska stjórnarskráin eða löggjöf sambandsins skuli rétthærri.
Mateusz Morawiecki [Mateus Moraví-etskí], forsætisráðherra Póllands, sakar Evrópusambandið um kúgunartilburði. Honum lenti saman við Ursulu von der Leyen, forseta framkvæmdastjórnar sambandsins, á Evrópuþinginu í dag vegna úrskurðar pólsks stjórnlagadómstóls um að hluti löggjafar sambandsins stangaðist á við stjórnarskrána.
Von der Leyen sagði í ræðu á Evrópuþinginu að framkvæmdastjórninni bæri að hafa taumhald á Pólverjum og væri að íhuga lagaleg, fjárhagsleg og pólítísk viðbrögð. Morawiecki brást hart við og sagði algerlega óásættanlegt að Pólverjum væri hótað fjárhagslegum refsingum. Það jafngilti fjárkúgun.
Fullyrt hefur verið að niðurstaða stjórnlagadómstólsins pólska sé fyrsta skrefið í átt að brotthvarfi landsins úr Evrópusambandinu. Morawiecki segir það af og frá enda ætti landið eiga heima meðal ríkja sambandsins. Eftir að niðurstaða stjórnlagadómstólsins lá fyrir tóku þúsundir Pólverja þátt í mótmælum og lýstu yfir vilja sínum til þess að Pólland yrði áfram hluti af Evrópusambandinu. Donald Tusk, leiðtogi stjórnarandstöðuflokksins Borgaravettvangs og fyrrverandi forseti leiðtogaráðs sambandsins, var aðalhvatamaður aðgerðanna. Skoðanakannanir sýna að meirihluti Pólverja vill áframhaldandi aðild að ESB.